《题安城彭学士山水图》
明代·程敏政

何人结屋青山里，终日开窗见山喜。近峰错落走檐牙，远岫蜿蜒插天嘴。

澄江一道山前过，短棹平分浪痕破。船头水气绿侵衣，载酒高人面山坐。

石泉下冲沙渚浑，桑榆接地成深村。柴扉欲扣不可到，或有细路通云根。

竹鹤老人名画手，半幅生绡大于斗。水分山断意无穷，目送飞鸿度江口。

安城先生尘虑脱，南望乡人楚天阔。高堂永日对山歌，肃肃凉风起蘋末。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。